ประกาศคณะกรรมการกํากับตลาดทุน

ที่ ทธ. 19/2566  
เรื่อง การออกกฎเกณฑ์เพื่อใช้บังคับเป็นการชั่วคราว  
ของศูนย์ซื้อขายสัญญาซื้อขายล่วงหน้า

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

อาศัยอํานาจตามความในมาตรา 66 วรรคหนึ่งแห่งพระราชบัญญัติสัญญาซื้อขายล่วงหน้า พ.ศ. 2546 คณะกรรมการกํากับตลาดทุนออกประกาศไว้ดังต่อไปนี้

ข้อ 1 ในประกาศนี้

“ศูนย์ซื้อขายสัญญา” หมายความว่า ศูนย์ซื้อขายสัญญาซื้อขายล่วงหน้า  
ที่ได้รับใบอนุญาตตามกฎหมายว่าด้วยสัญญาซื้อขายล่วงหน้า

ข้อ 2 ศูนย์ซื้อขายสัญญาอาจออกกฎเกณฑ์เพื่อใช้บังคับเป็นการชั่วคราวได้   
โดยไม่ต้องดําเนินการตามมาตรา 63 แห่งพระราชบัญญัติสัญญาซื้อขายล่วงหน้า พ.ศ. 2546   
เมื่อเป็นไปตามหลักเกณฑ์ดังต่อไปนี้

(1) เป็นกรณีที่มีความจําเป็นเร่งด่วนซึ่งไม่อาจดําเนินการตามมาตรา 63 ได้   
อันเนื่องมาจากเหตุการณ์ไม่ปกติ และอาจก่อให้เกิดผลอย่างใดอย่างหนึ่งหรือหลายอย่างดังต่อไปนี้

(ก) ความไม่เรียบร้อยในการซื้อขายในศูนย์ซื้อขายสัญญาซึ่งทําให้ศูนย์ซื้อขายสัญญาไม่สามารถดําเนินงานได้ตามปกติ 

(ข) ผลกระทบต่อประโยชน์ของผู้ลงทุนในศูนย์ซื้อขายสัญญา 

(ค) ความเสี่ยงต่อระบบการซื้อขายหรือการชําระหนี้

(2) การออกกฎเกณฑ์เพื่อใช้บังคับเป็นการชั่วคราวต้องดําเนินการเท่าที่จําเป็น โดยคํานึงถึงผู้ที่เกี่ยวข้องและการรักษามาตรฐานเกี่ยวกับความมั่นคง ความน่าเชื่อถือ ตลอดจนความเป็นธรรมในการซื้อขายและการชําระหนี้ตามสัญญาซื้อขายล่วงหน้า

(3) กฎเกณฑ์ที่จะใช้บังคับเป็นการชั่วคราวต้องได้รับความเห็นชอบจากคณะกรรมการศูนย์ซื้อขายสัญญา หรือกระทําโดยผู้มีอํานาจของศูนย์ซื้อขายสัญญาภายใต้ข้อกําหนดและเงื่อนไขของการออกกฎเกณฑ์เพื่อใช้บังคับเป็นการชั่วคราวที่คณะกรรมการ  
ศูนย์ซื้อขายสัญญากําหนด

(4) กฎเกณฑ์ที่จะใช้บังคับเป็นการชั่วคราวต้องไม่ขัดหรือแย้งกับพระราชบัญญัติ  
สัญญาซื้อขายล่วงหน้า พ.ศ. 2546 ตลอดจนหลักเกณฑ์ที่ออกโดยอาศัยอํานาจแห่งกฎหมายดังกล่าว และกฎหมายอื่น 

 ข้อ 3 กฎเกณฑ์ตามข้อ 2 ให้มีผลใช้บังคับเป็นการชั่วคราวจนกว่าเหตุการณ์ตาม  
ข้อ 2(1) สิ้นสุดลง แต่ต้องไม่เกิน 6 เดือนนับแต่วันที่กฎเกณฑ์ดังกล่าวมีผลใช้บังคับ

 ในกรณีที่ศูนย์ซื้อขายสัญญาประสงค์ให้กฎเกณฑ์ตามวรรคหนึ่งมีผลใช้บังคับต่อไปให้ศูนย์ซื้อขายสัญญาดําเนินการตามมาตรา 63

 ข้อ 4 ให้ศูนย์ซื้อขายสัญญารายงานการออกกฎเกณฑ์เพื่อใช้บังคับ  
เป็นการชั่วคราวตามข้อ 2 ต่อคณะกรรมการกํากับตลาดทุน โดยยื่นผ่านสํานักงาน ก.ล.ต.   
ตามหลักเกณฑ์ดังต่อไปนี้

(1) เมื่อมีการออกกฎเกณฑ์ ให้รายงานการออกกฎเกณฑ์เป็นลายลักษณ์อักษรโดยไม่ชักช้า ซึ่งอย่างน้อยต้องระบุเหตุผลและความจําเป็นของการออกกฎเกณฑ์ ผลกระทบต่อ  
ผู้ที่เกี่ยวข้อง ตลอดจนแนวทางการบังคับใช้กฎเกณฑ์ พร้อมทั้งรายงานการประชุมของคณะกรรมการศูนย์ซื้อขายสัญญาที่ให้ความเห็นชอบกฎเกณฑ์ หรือที่มอบหมายให้ผู้มีอํานาจ  
ออกกฎเกณฑ์ดังกล่าว แล้วแต่กรณี

(2) เมื่อกฎเกณฑ์สิ้นผลใช้บังคับตามที่กําหนดไว้ในข้อ 3 วรรคหนึ่ง ให้รายงาน  
การสิ้นผลใช้บังคับเป็นลายลักษณ์อักษรภายใน 45 วันนับแต่วันที่กฎเกณฑ์สิ้นผลใช้บังคับ   
ซึ่งอย่างน้อยต้องระบุเหตุผลและความจําเป็นของการออกกฎเกณฑ์ ผลกระทบที่เกิดขึ้น ตลอดจนแนวทางการบังคับใช้กฎเกณฑ์ ผลการดําเนินการ และแนวทางการป้องกันในอนาคต   
พร้อมทั้งรายงานการประชุมของคณะกรรมการศูนย์ซื้อขายสัญญาที่รับทราบการสิ้นผลใช้บังคับของกฎเกณฑ์ดังกล่าว

สํานักงาน ก.ล.ต. อาจเรียกให้ศูนย์ซื้อขายสัญญาส่งข้อมูลหรือเอกสารเพิ่มเติม   
นอกเหนือจากที่ระบุไว้ตามวรรคหนึ่งก็ได้

 ข้อ 5 ประกาศนี้ให้ใช้บังคับตั้งแต่วันที่ 16 ตุลาคม พ.ศ. 2566 เป็นต้นไป

 ประกาศ ณ วันที่ 15 กันยายน พ.ศ. 2566

 (นายธวัชชัย พิทยโสภณ)

 รองเลขาธิการ

 รักษาการแทนเลขาธิการ

 สํานักงานคณะกรรมการกํากับหลักทรัพย์และตลาดหลักทรัพย์

 ประธานกรรมการ

 คณะกรรมการกํากับตลาดทุน